Stefan Löfven, forsætisráðherra Svíþjóðar, ætlar að láta af embætti. Sænska þingið lýsti yfir vantrausti á stjórn hans í síðustu viku.
Stefan Löfven, forsætisráðherra Svíþjóðar, hefur ákveðið að láta af embætti forsætisráðherra. Vantrausti var lýst á stjórn hans í síðustu viku. Forseti sænska þingsins kallar leiðtoga allra flokka á þingi á sinn fund áður en næstu skref verða ákveðin.
Löfven tilkynnti ákvörðun sína á fundi með fréttamönnum í morgun. Hann ákvað jafnframt að boða ekki til aukakosninga en sænsk lög kveða á um að kosið sé á fjögurra ára fresti, hvað sem á gengur. Kjósa á haustið 2022. Löfven sagði að aukakosningar myndu hugsanlega draga tímabil óvissu á langinn og við það yrði ekki unað á tímum heimsfaraldurs. Alltaf yrði að gera það sem væri Svíþjóð fyrir bestu.
Löfven sagðist hafa komist að þeirri niðurstöðu að segja af sér um helgina. Það væri erfiðasta pólitíska ákvörðun sem hann hefði þurft að taka en hann teldi þetta fyrir bestu. Ákvörðun hans um afsögn en að boða ekki til aukakosninga var nokkuð óvænt. Um fjóra mánuði tók að mynda stjórn eftir kosningarnar 2018.
Andreas Norlén þingforseti kallar á næstunni leiðtoga allra flokka sem sæti eiga á þingi á sinn fund til að kanna möguleikana á að mynda nýja stjórn. Takist það ekki eftir fjórar tilraunir verður boðað til aukakosninga.
Stefan Löfven, forsætisráðherra Svíþjóðar, ætlar að láta af embætti. Sænska þingið lýsti yfir vantrausti á stjórn hans í síðustu viku.